KIRJALLINEN KYSYMYS P-2318/01

esittäjä(t): Rodi Kratsa-Tsagaropoulou (PPE-DE) komissiolle

(23. heinäkuuta 2001)

Aihe: Ihmiskauppa ja ihmisten salakuljetus Euroopan unionissa, Kreikan tapaus

Yhdysvaltojen ulkoministeriön ihmiskauppaa ja ihmisten salakuljetusta koskevassa äskettäisessä raportissa todetaan, että joistakin Euroopan unionin jäsenvaltioista ja ehdokasvaltioista puuttuvat ihmiskaupan torjuntaan soveltuvat suunnitelmat ja rakenteet.

Raportissa kritisoidaan erityisesti Kreikkaa, joka mainitaan Balkanin ja entisen Neuvostoliiton maista lähtöisin olevien naisten vastaanottomaana. Nämä naiset jäävät Kreikkaan tai heidät kuljetetaan edelleen Länsi-Eurooppaan.

Kreikka on ainut Euroopan unionin jäsenvaltio, joka on kyseisessä raportissa sijoitettu pahimpaan luokkaan yhdessä kolmannen maailman maiden kanssa.

Onko Euroopan komissiolla hallussaan tähän kysymykseen liittyviä tutkimuksia ja raportteja, jotka sisältävät tarkkoja ja merkittäviä arvioita jäsenvaltioittain?

Aikooko se tehdä Europolin, Interpolin ja jäsenvaltioiden poliisiviranomaisten välistä yhteistyötä koskevia konkreettisia aloitteita kyseisen ongelman ratkaisemiseksi?

Kun otetaan huomioon Kreikassa vallitseva erityisen huono tilanne, mitä aloitteita se aikoo laatia näiden ilmiöiden tehokkaaksi käsittelemiseksi kehittämällä niitä koskevaa institutionaalista kehystä, niiden ennaltaehkäisyä ja torjumista sekä uhrien kohtelua?

António Vitorinon komission puolesta antama vastaus

(13. syyskuuta 2001)

Arvoisa parlamentinjäsen viittaa Yhdysvaltain ulkoministeriön hiljattain julkaisemaan ihmiskauppaa koskevaan raporttiin, jossa todetaan, että eräissä jäsenvaltioissa (muun muassa Kreikassa) ja ehdokasmaissa ei ole asianmukaisia lakeja ja infrastruktuureja ihmiskaupan torjumiseksi. Komissio on perehtynyt raporttiin.

Tietoja jäsenvaltioissa harjoitettavasta ihmiskaupasta on kerätty vuodesta 1996 Stop-ohjelman yhteydessä. Tietoja on hankittu sekä tutkimushankkeiden että konferenssien avulla. Kesäkuun 28. päivänä 2001 hyväksytyn STOP II -ohjelman kautta voidaan jatkaa ihmiskaupan torjumista koskevien hankkeiden tukemista edelleen. Myös 17.-18. toukokuuta 2001 alulle pantuun järjestäytyneen rikollisuuden ehkäisemistä käsittelevään eurooppalaiseen foorumiin kuuluu ihmiskauppaa käsittelevä työryhmä, joka korostaa tietolähtöistä ajattelutapaa. Työryhmä on tullut muun muassa siihen tulokseen, että tietoutta ihmiskaupan torjumisesta on lisättävä ja luotava yhteyksiä ihmiskaupasta raportoivien kansallisten organisaatioiden välille. Europol laatii vuosittain yleiskatsauksen Euroopan unionissa ilmenevästä ihmiskaupasta.

Europol on saanut valtuudet torjua ihmiskauppaa 26. heinäkuuta 1995 tehdyn Europol-yleissopimuksen ja siinä annettua ihmiskaupan määritelmää täydentävän yhteisen toiminnan perusteella. Ihmiskaupan torjuminen on yksi Europolin toiminnan painopisteistä, ja se on tehnyt asiasta yhteistyösopimuksen Interpolin kanssa. Euroopan yhteisön poliisipäälliköiden toimintaryhmä keskusteli aiheesta kokouksessaan 8.-9. maaliskuuta 2001. Poliisipäälliköt kehottivat Europolia järjestämään asiantuntijakokouksia, arvioimaan uhkia ja laatimaan analyysitiedostoja. Toimintaryhmä kannusti myös kehittämään erikoisyksikköjä ja yhteisiä tutkintaryhmiä yhdessä Europolin kanssa.

Neuvosto vahvistanee lähiaikoina puitepäätöksen ihmiskauppaan liittyvien kansallisten rikoslakien mukaisten rikostunnusmerkistöjen ja rangaistusten lähentämisestä. Komissio aikoo tehdä lainsäädäntöesityksen toimenpiteistä tilapäisten oleskelulupien myöntämiseksi niille ihmiskaupan uhreille, jotka ovat valmiita tekemään yhteistyötä hyväksikäyttäjiään koskevissa tutkimuksissa ja oikeudenkäynneissä.

Ihmiskaupan uhrien tukeminen edellyttää eri alojen asiantuntijoiden yhteistoimintaa ja suurin osa toimista kehitetään kansallisella ja paikallisella tasolla. Euroopan yhteisö voi osallistua toimiin yhteisön tukirahoituksen ja varsinkin Euroopan sosiaalirahaston kautta nivomalla toimet työmarkkinoilta syrjäytymisen torjuntaa ja henkisten voimavarojen kehittämistä koskeviin kokonaistavoitteisiin. Useista Euroopan yhteisön ohjelmista voidaan myöntää myös suoraan tukea ihmiskaupan torjuntaa koskeviin monikansallisiin yhteistyöhankkeisiin. Tällaisia ohjelmia ovat muun muassa Stop- ja Daphne-ohjelmat, sukupuolten tasa-arvoa edistävät ohjelmat ja EQUAL-aloite.

Komissio tekee myös kansainvälistä yhteistyötä ihmiskaupan torjumiseksi. Hyvänä esimerkkinä voidaan mainita kansainvälisen järjestäytyneen rikollisuuden vastaisen YK:n yleissopimuksen ja sen liitteenä olevan ihmiskauppaa koskevan pöytäkirjan allekirjoittaminen jäsenvaltioiden kanssa joulukuussa 2000. Komissio on lisäksi antanut Euroopan unionin ulkosuhteiden yhteydessä tukea ihmiskaupan torjuntaa koskeville tiedotuskampanjoille, joiden avulla pyritään ehkäisemään Unkarissa, Bulgariassa, Puolassa ja Ukrainassa esiintyvää tai näistä maista alkavaa tai niiden kautta kulkevaa ihmiskauppaa. Vastaavia hankkeita kehitetään parhaillaan Valkovenäjällä, Moldovassa, Venäjällä ja Ukrainassa. Jotkut niistä ovat jo meneillään.